Document ID: /roh_data/filtered/fineweb-2-filterrobots_roh.jsonl.gz/71178

Suenter ina pausa da trais onns ha la cursa da las dunnas puspè gì lieu. La cursa da Samedan a S-chanf è il tun da partenza per l’emna da maraton cun il Maraton da skis engiadinais dumengia ils 13 da mars. A la cursa da las dunnas han fatg part passa 800 dunnas. Er sche betg pli uschè bleras dunnas han fatg part a la cursa sco anc avant la pandemia, èn ils organisaturs tuttina cuntents.
Steiner, Zampa, Werro
Désirée Steiner da Tavau avant Maria Adele Zampa da Schlarigna e Giuliana Werro da Zernez: Quai è il podest da la cursa da quest onn. Davent da l’entschatta han surtut Giuliana Werro e la victura Désirée Steiner fatg tempo. Uschia è in quartet arrivà sin ils ultims kilometers ch'ha tranter ellas fatg or il podest. A la fin ha Désirée Steiner gì anc las pli bleras reservas. Ella gudogna cun in temp da 40 minutas e 48 secundas.
Giuliana Werro trumpada
La premiera tar la cursa da las dunnas è ida a fin per Giuliana Werro cun la terza plazza. Perquai che la curridura dal cader C da Swiss Ski è surtut en acziun tar cursas da la cuppa d’Europa, n’ha ella anc mai pudì prender part a la cursa en sia stretga patria. Quest onn è il plan da termins dentant ì si, uschia ch'ella ha nizzegià la pussaivladad da far part a la cursa. Davent da l’entschatta ha Giuliana Werro fatg tempo, per gronda part ha ella dentant stuì far quai suletta, uschia ch'i mancava a la fin la forza per la victoria. L’emprim mument era ella, sa chapescha, trumpada, cun in zichel distanza sa po ella alura segira allegrar da la plazza da podest tar la cursa da dunnas.
Cun Seraina Boner da Tavau (4.), Leandra Beck da San Murezzan (5.), Helena Guntern da Ftan (7.), Selina Bebi da Tavau (8.) e Fabiana Wieser da Sent (10.) èn pliras Grischunas tranter las diesch las pli sveltas.
Bilantscha organisatorica positiva
814 dunnas èn partidas per la cursa da dunnas e tuttas èn arrivadas a S-chanf. La partenza tar il center da sport Promulins a Samedan, la cursa sezza, dentant er il manaschi e l’organisaziun en l’arrivada a S-chanf han funcziunà senza incaps. La prova generala per la cursa dal Maraton la dumengia ils 13 da mars è pia grategiada.
Lung temp n’èsi betg stà segir sche ed en tge furma che las cursas da passlung popularas pon avair lieu. D’elavurar tut ils concepts da segirezza cun differentas variantas saja stà ina gronda sfida. Che las reglas da corona èn per gronda part vegnidas schliadas, fetschia vegnir tut pli simpel. La cursa da dunnas ha perquai pudì avair lieu sco usità.